Diari Oficial de la Generalitat Valenciana


Sumari del DOGV 9227, del 01-12-2021 (2021/11913)

RESOLUCIÓ d'11 de novembre de 2021, de la presidenta del Consell Jurídic Consultiu, per la qual es convoca la provisió temporal, per comissió de serveis, d'un lloc de treball de naturalesa funcionarial.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9227

Data del DOGV
:   01-12-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/11512


Data del document
:   11-11-2021

Organisme emissor
:   Consell Jurídic Consultiu de la Comunitat Valenciana

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ d'11 de novembre de 2021, de la presidenta del Consell Jurídic Consultiu, per la qual es convoca la provisió temporal, per comissió de serveis, d'un lloc de treball de naturalesa funcionarial. [2021/11781]  
La disposició addicional 19a de la Llei 4/2021, de 16 d'abril, de la Generalitat, de la funció pública valenciana (d'ara en avant LFPV), disposa que al personal empleat públic del Consell Jurídic Consultiu de la Comunitat Valenciana (en acrònim CJCCV) li serà aplicable, en primer lloc, el que disposa la Llei reguladora del CJCCV i la seua normativa de desenvolupament, i supletòriament, el règim jurídic previst per al personal al servei de l'Administració de la Generalitat. A més, indica que, en els supòsits en què, per expressa remissió de la legislació específica del CJCCV per disposició supletòria o per qualsevol altre motiu, resulte d'aplicació al personal d'aquesta institució la LFPV, les competències que aquesta llei atribueix als òrgans del Consell hauran d'entendre's referides als corresponents òrgans del CJCCV.  
  
L'article 17 de la Llei 10/1994, de 19 de desembre, de creació del CJCCV, disposa que els llocs de treball del CJCCV es proveiran d'acord amb les normes de la Llei de funció pública valenciana, i també que la selecció es realitzarà en la forma prevista per aquesta. D'altra banda, els articles 21.a i 25.a del Reglament del CJCCV, aprovat pel Decret 37/2019, del Consell, de 15 març, atribueixen a la Presidència del CJCCV, la representació del CJCCV, i, igualment, com a titular de la Direcció superior del personal, serveis i dependències del CJCCV, la de convocar els processos selectius del personal de la Institució que corresponga.  
De conformitat amb l'article 117 de la LFPV la comissió de serveis és una forma voluntària temporal i excepcional de provisió de llocs de treball que procedeix, en casos d'urgent i inajornable necessitat quan concórreguen causes raonades d'interés públic, entre altres supòsits, quan es troben pendents de la seua provisió definitiva. En el procediment s'ha de complir el principi de publicitat, i és requisit necessari per a l'ocupació d'aquesta mena de llocs que el personal funcionari de carrera pertanga al mateix cos, escala, agrupació professional funcionarial o, si és el cas, agrupació de llocs, així com que reunisca els requisits d'aquell reflectits en les corresponents relacions de treball.  
  
En el CJCCV existeix un lloc de cap del Negociat de Registre, Informació, Digitalització i Tramitació Electrònica, pendent de provisió definitiva, l'acompliment del qual resulta imprescindible per al normal funcionament de la institució en la mesura en què, entre altres tasques, s'encarrega de la recepció i registre dels escrits dirigits al CJCCV, com són els de petició de dictamen per les autoritats consultants; de supervisar el compliment dels aspectes essencials que segons la normativa aplicable al CJCCV han de reunir els expedients de petició de dictamen, i si escau, redactar els corresponents requeriments d'esmena o d'aportació de documentació necessària per a l'evacuació de la consulta; del maneig de les aplicacions i plataformes electròniques necessàries per al registre d'entrada i eixida de documents (ORVE, Carpeta Ciutadana?) i per al control estadístic per camps dels dictàmens emesos (Knosys, Tàctica?); de l'elaboració dels llistats diaris d'assumptes pendents; del registre d'eixida de la documentació del CJCCV, així com de la preparació telemàtica dels corresponents enviaments postals i dels seus justificants de recepció, i de la realització de funcions d'informació al públic en general i a les administracions públiques que formulen consultes al CJCCV.  
  
Com que és urgent i inajornable la necessitat de provisió del lloc esmentat, resolc:  
  
Primer  
Convocar, per a la provisió temporal en règim de comissió de serveis, el següent lloc de treball del Consell Jurídic Consultiu de la Comunitat Valenciana:  
Número: número 17  
Denominació: cap del Negociat de Registre, Informació, Digitalització i Tramitació Electrònica  
Naturalesa: funcionarial  
Sector: general  
Grup de titulació: C1/C2  
Complement de destinació: 16  
Complement específic: 38  
Funcions: registre general entrada/eixida; requeriments i tramitació incidències i gestió expedients; arxivament; estadístiques; maquetació publicacions; atenció/informació al públic; registre electrònic.  
  
  
Segon  
Podrà participar en aquesta convocatòria el personal funcionari de carrera de l'Administració de la Generalitat, així com el personal funcionari de carrera d'altres administracions públiques, sempre que dins del termini de presentació de sol·licituds pertanga al subgrup de titulació C1 o C2.  
  
Tercer  
La sol·licitud, acompanyada d'un currículum, es presentarà, bé presencialment en el registre d'entrada del CJCCV, bé en el registre electrònic del Punt General d'Accés dirigit al CJCCV, a través de la pàgina web https://rec.redsara.es/, indicant com a organisme destinatari el Consell Jurídic Consultiu de la Comunitat Valenciana.  
  
Conforme al que disposa l'article 85.3 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, el personal participant que no tinga la condició de funcionari de carrera de l'Administració de la Generalitat haurà d'aportar, al costat de la sol·licitud de participació, un certificat de la seua Administració d'origen en el qual es faça constar:  
a) La condició de personal funcionari de carrera i sector d'Administració, general o especial.  
b) El cos, escala o agrupació de personal funcionari de carrera al qual pertany, així com les funcions i requisits d'accés a aquest.  
  
Si l'administració d'origen no estiguera estructurada en cossos, escales o qualsevol altra agrupació de funcionaris, s'especificaran les funcions i característiques del lloc de treball que exerceix en la seua administració d'origen.  
c) La titulació que li va servir per a accedir al cos, escala o agrupació al qual pertany.  
La no aportació d'aquest certificat suposarà l'exclusió de la persona participant en la convocatòria.  
  
Quart  
El termini de presentació de la sol·licitud serà, en tot cas, de deu dies naturals comptadors des de l'endemà de la publicació d'aquesta convocatòria en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, les persones interessades podran interposar recurs potestatiu de reposició davant la Presidència del CJCCV, en el termini d'un mes, o directament recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, en tots dos casos comptadors des de l'endemà de la publicació en el Diari Oficial de la Generalitat Valenciana.  
  
València, 11 de novembre de 2021.- La presidenta del Consell Jurídic Consultiu de la Comunitat Valenciana: Margarita Soler Sánchez.